Sukerberg yulduzlararo zondni yaratish va Alfa Sentavr tizimini o‘rganish bo‘yicha loyihaga qo‘shildi

Mark Sukerberg Facebook’dagi sahifasida insoniyat tarixida ilk bor Quyosh tizimidan chiqish bo‘yicha loyihani ishlab chiqayotgan xalqaro olimlar guruhiga qo‘shilishini ma’lum qildi. Bu haqda “TASS” xabar bermoqda.

Rossiyalik biznesmen Yuriy Milner va britaniyalik taniqli koinot tadqiqotchisi Stiven Xoking birinchi yulduzlararo zondni yaratish va Alfa Sentavr tizimini o‘rganish bo‘yicha Breakthrough Starshot nomli loyihani boshlagan bo‘lib, uning direkorlar kengashiga Sukerberg ham kiritildi.
“Insoniyat tarixida birinchi marta boshqa yulduzlarni o‘rganish uchun Quyosh tizimi ortiga chiqishga harakat qilinadigan yangi kosmik loyihaga qo‘shilayotganimdan faxrlanaman. Bizga yaqin Alfa Sentavr yulduzi 40 trillion kilometr narida joylashgan, hozirgi eng tezkor fazo kemasidan foydalanganda ham u yerga borish uchun 30 ming yil kerak bo‘ladi, — deb ta’kidladi Sukerberg. — Yangi g‘oya yoqilg‘ida ishlovchi an’anaviy katta fazo qurilmalarini uchirish o‘rniga lazer nurlaridan foydalanib, yorug‘lik tezligining beshdan biri darajasida tezlikka erisha oladigan nanoqurilmalar — mitti koinot kemalari flotini yaratishdan iborat. Bunday qurilmalarning tezligi soatiga 160 million kilometrga yetishi mumkin va buning hisobiga Alfa Sentavrga 20 yilda yetish mumkin. Bu koinotni tadqiq etish va safar qilishdagi mutlaqo yangicha uslub”. 
Loyiha mualliflarining hisob-kitoblariga ko‘ra, bunday parvozlar qiymati bir necha yuz ming dollarga yetishi, nanoqurilmalar narxi esa o‘lchami kichrayishi hisobiga mobil telefon bahosida bo‘lishi mumkin. Bu esa koinotga yuzlab shunday qurilmalarni uchirish imkonini beradi.